Lipšic, Daniel, poslanec NR SR (2012-12-14):
Ďakujem veľmi pekne, vážená pani predsedajúca. Vážený pán minister, milé kolegyne, vážení kolegovia, možno už dnes o jedenástej budeme v prvom čítaní hlasovať o tom, koho reálne pred Vianocami podporuje dnešná vládna koalícia, dnešná vláda, či finančné skupiny, alebo občanov. Zareagujem najskôr na pár vecí ešte zo včerajšieho dňa a potom by som sa posunul trochu ďalej v celom tomto prípade. Pán minister včera tvrdil to, že bude dostávať PPC cez 20 mil. eur ročne na doplatkoch, je nevyhnutné, lebo inak by to bola diskriminácia. Diskriminácia koho? Dnes je PPC diskriminované, keď nespadá do podmienky doplatku pri kombinovanej výrobe? Ideme naozaj podporovať veľkých výrobcov elektriny, keď už dnes je cena elektriny na Slovensku najvyššia v Európskej únii, vyššia o 4 centy ako v Nemecku? Aký to dáva zmysel? Akú to dáva logiku? Pán minister povedal, že napriek tomu ceny elektriny budú nižšie. No ony budú možno nižšie, pretože cez exkluzívne zmluvy do budúceho roku malo PPC obrovské zisky, keď odkupovali elektrárne a BAT-ku, elektrinu a teplo za výrazne vyššie ceny ako trhové. Keď PPC len do roku 2009 malo zisk 500 mil. eur. Tak si to rozvrhnime od toho roku 2005, koľko to bolo, možno v priemere približne 100 mil. ročne? Tak to už nebudú mať. Dám im 27 mil. ročne, čiže klesnú ceny elektriny, ale mohli by výrazne viac, keby sme nechceli dotovať v tomto parlamente, táto vláda, finančné skupiny. A teraz prejdem k tomu, čo považujem za podstatné a najpodstatnejšie. Včera som to už povedal, kauza Gorila pokračuje. Jediné, čo sa zmenilo, je, že na poste ministra hospodárstva vystriedal Jirka Malchárka Tomáš Malatinský. Len pre občanov. Ministrom hospodárstva je ten Tomáš Malatinský, u ktorého v dome býva spolumajiteľ Penty Jaroslav Haščák. A tak sa mi zdá, že jediným rozdielom medzi Jirkom Malchárkom a Tomášom Malatinským je to, že Jirko Malchárek podľa spisu Gorila získal toľko finančných prostriedkov od Penty, že si postavil najväčšie Audi centrum v Európe. Čiže zjavne Audi je už obsadené. Čo si postavíte vy, pán minister? Mercedes centrum, BMW centrum? Dám vám, ale aj kolegom z vládnej koalície, z vládnej strany SMER jednu pomerne ľahkú otázku. Bude vďaka tomuto zákonu, vďaka tejto novele zákona zarábať finančná skupina Penta 27 mil. eur ročne viac? Odpoveď je ľahká, áno alebo nie. A odpoveď je ľahká podľa tohto návrhu zákona. Áno, bude zarábať o 27 mil. eur viac, ak tento zákon, body 7 a 9, schválite. Cez 20 mil. ročne za 15 rokov je 300 mil., to je v korunách 9 mld. korún. Tu naozaj nejde o fazuľky. Za môjho pôsobenia na ministerstve vnútra sme začali prešetrovať okolnosti predaja Paroplynového cyklu za druhej Dzurindovej vlády. Za toto preverovanie na mňa Penta podala pred Vianocami túto žalobu (rečník položil na rečnícky pult mnohostranový materiál). A teraz ja sa pýtam, pán minister, pani poslankyne, páni poslanci, túto žalobu a tento zákon písali tí istí právnici? Písali túto žalobu a tento zákon tí istí právnici? Lebo mám obavu, že je to dosť možné. V Poľsku sa Penta usilovala o kúpu jedného strategického podniku, myslím, že to bol PKN Orlen, a neuspeli. Vtedajší šéf poľského NBÚ sa vtedy vyjadril, že Poľsko nikdy nedovolí, aby strategický podnik ovládla firma, za ktorou stoja ruské tajné služby. A k tomu viac už povedať nemôžem, aj keď moja skúsenosť a moje informácie mi hovoria, že tento výrok vtedajšieho šéfa poľského NBÚ bol pravdivý. A preto sa znovu pýtam, keď táto vláda ide takto podporiť Pentu, čie záujmy zastupujete? Slovenské? Zopakujem na záver. Ak sa vláda môže rozhodnúť, koho podporí v tejto ťažkej situácii, či občanov, alebo finančné skupiny, rozhodne sa vždy a neomylne v prospech finančných skupín. Prečítal som si teraz cez víkend, ako je premiér Fico spokojný, že táto vláda nemá žiadne korupčné škandály, ale opak je pravdou. Žiadna vláda nemala toľko škandálov za pol roka pôsobenia, ako má táto vláda. Tak si to pripomeňme: - Zákon o lekárňach a liekoch bol v prospech občanov? Nie. Bol v prospech Penty. - Zákon o obnoviteľných zdrojoch, je v prospech občanov tento zákon? Nie. Je v prospech Penty. - Stimuly pre SCP Ružomberok sú v prospech občanov? Nie. Sú v prospech pána Fila. - Privatizácia SPP bola v prospech občanov? Nie. V prospech EPH a J&T. A preto mi dovoľte na záver povedať už len jednu vec. Tak sociálne nespravodlivú vládu Slovensko ešte nemalo. Jánošík by nad vami zaplakal. Vy chudobným beriete a bohatým dávate! Ďakujem vám pekne.